
                                     Kėdainių rajono savivaldybės administracijos
                                                       direktoriaus 2016 m. liepos 26 d. įsakymu Nr. AD-1-780                                                                      

KĖDAINIŲ RAJONO BENDRUOMENINIŲ ORGANIZACIJŲ VEIKLOS FINANSAVIMO IŠ KĖDAINIŲ RAJONO SAVIVALDYBĖS BIUDŽETO LĖŠŲ TVARKOS APRAŠAS 

I SKYRIUS
BENDROSIOS NUOSTATOS

1. Kėdainių rajono bendruomeninių organizacijų veiklos finansavimo iš Kėdainių rajono savivaldybės biudžeto lėšų tvarkos aprašas (toliau – Aprašas) nustato rajono bendruomeninių organizacijų veiklos finansavimo iš Kėdainių rajono savivaldybės biudžeto lėšų ir atsiskaitymo už gautų lėšų panaudojimą tvarką. 
2. Lėšos Kėdainių rajono bendruomeninių organizacijų veiklai, skatinančiai aktyvesnį vietos bendruomenės gyvenimą, finansuoti yra numatomos kiekvienais metais Kėdainių rajono savivaldybės biudžete. 
3. Paraiškas finansavimui gauti gali teikti Kėdainių rajono savivaldybėje registruotos kaimo vietovėse veikiančios bendruomeninės organizacijos, kaip jas apibrėžia Lietuvos Respublikos vietos savivaldos įstatymas. 
4. Apraše vartojamos sąvokos atitinka Lietuvos Respublikos nevyriausybinių organizacijų plėtros įstatyme ir kituose teisės aktuose apibrėžtas sąvokas.

II SKYRIUS
LĖŠŲ PANAUDOJIMAS IR PRIORITETAI 

5. Kėdainių rajono savivaldybės biudžeto lėšos skiriamos bendruomeninės organizacijos einamųjų metų veiklos išlaidoms padengti: 
5.1. patalpų ir turto draudimo išlaidoms;
5.2. patalpų išlaikymo (šildymo, elektros, vandens bei nuotekų šalinimo ir kt.) išlaidoms; 
5.3. inžinierinės įrangos (vandentiekio ir kanalizacijos stovų, elektros skydinių, elektros stovų ir elektros energijos apskaitos prietaisų, ventiliacijos, priešgaisrinių dūmų šalinimo sistemų ir t.t.) avarijų likvidavimo ir lokalizavimo išlaidoms;
5.4. degalų (aplinkos priežiūros technikai) įsigijimo išlaidoms;
5.5. bendruomeninės organizacijos įstatų keitimo išlaidoms.
6. Lėšos negali būti naudojamos:
  6.1. įsiskolinimams dengti; 
  6.2. darbo užmokesčiui apmokėti; 
6.3. patalpų remonto darbams apmokėti ir priemonėms įsigyti;
6.4. ilgalaikio ir trumpalaikio turto įsigijimui; 
6.5. priemonėms ir paslaugoms apmokėti, kurios padengiamos kitų rajono savivaldybės administracijos vykdomų projektų finansavimo konkursų, nacionalinių, ES struktūrinių ir/ar kitų fondų lėšomis; 
6.6. pelnui gauti.   
7. Prioritetai teikiami bendruomeninėms organizacijoms, kurios:
7.1. veiklą vykdo organizacijos nuosavybės teise priklausančiose patalpose;
7.2. turi tęstinių įsipareigojimų 5 metus drausti Lietuvos kaimo plėtros 2007˗2013 metų programos lėšomis sukurtą ir/ar įsigytą turtą. 



III SKYRIUS
 PARAIŠKŲ PATEIKIMAS 

8. Kvietimą teikti paraiškas finansavimui gauti skelbia Kėdainių rajono savivaldybės administracija. Kvietimas skelbiamas interneto svetainėje www.kedainiai.lt ir Kėdainių rajono vietos veiklos grupės interneto svetainėje www.kedainiuvvg.lt. Skelbime nurodomas paraiškų pateikimo būdas, paraiškų priėmimo laikas ir vieta, atsakingo asmens vardas, pavardė, telefono numeris ir elektroninis paštas, lėšų skyrimo prioritetai, kita paraiškų teikėjams reikalinga informacija.
9. Paraiškos pildomos pagal Aprašo priede pateiktą formą. Užpildyta paraiška, pasirašyta bendruomeninės organizacijos vadovo arba jo įgalioto asmens bei patvirtinta antspaudu, pateikiama dviem egzemplioriais (originalas ir kopija) konkurso skelbime nurodytu adresu.
10. Prie paraiškos turi būti pridėti šie dokumentai:
10.1. juridinio asmens registravimo pažymėjimo kopija, patvirtinta paraišką teikiančios organizacijos vadovo arba jo įgalioto asmens parašu ir antspaudu, nurodant, kad kopija tikra;
10.2. dokumentas (įgaliojimas), suteikiantis teisę pasirašyti paraišką (jei paraišką pasirašo ne paraišką teikiančios organizacijos vadovas);
10.3. paraišką teikiančios bendruomeninės organizacijos teisės į nekilnojamąjį turtą patvirtinimo dokumento (patalpų panaudos (nuomos) sutarties, VĮ Registrų centro pažymos ir kt.)  kopija,  jei finansavimo prašoma pagal Aprašo 5.1 ir 5.2 punktus.   
11. Visos paraiškos registruojamos, suteikiant joms registracijos numerį.
12. Paraiškos, pateiktos pasibaigus kvietime teikti paraiškas nurodytam terminui, nepriimamos. 
IV SKYRIUS
PARAIŠKŲ VERTINIMO KOMISIJA 

13.  Paraiškas vertina Kėdainių rajono savivaldybės administracijos direktoriaus įsakymu sudaryta 6 narių vertinimo komisija (toliau – Komisija). Komisiją sudaro Kėdainių rajono savivaldybės administracijos direktoriaus paskirtas rajono savivaldybės administracijos darbuotojas ir penki Kėdainių rajono vietos veiklos grupės valdybos deleguoti nariai.
14. Komisijos darbą organizuoja ir jai vadovauja komisijos pirmininkas.
15. Komisijos darbo forma yra posėdžiai. Posėdžiai yra teisėti, kai juose dalyvauja ne mažiau kaip du trečdaliai komisijos narių. Posėdžiai protokoluojami.
16. Komisijos sprendimas laikomas teisėtu, kai už jį balsuoja dauguma komisijos narių. Balsams pasidalijus po lygiai, lemia komisijos pirmininko balsas.
17. Komisija įvertinusi pateiktų paraiškų atitiktį nustatytiems Aprašo reikalavimams ir prioritetams, balsų dauguma teikia siūlymą rajono savivaldybės administracijos direktoriui dėl finansavimo skyrimo. 
18. Komisijos nariai vertindami paraiškas laikosi skaidrumo, nešališkumo, nediskriminavimo, proporcingumo ir konfidencialumo principų.
19. Finansuojamų paraiškų sąrašas yra tvirtinamas Kėdainių rajono savivaldybės administracijos direktoriaus įsakymu (toliau – Įsakymas).  
 
V SKYRIUS 
SUTARČIŲ SUDARYMAS, FINANSAVIMAS, VYKDYMAS IR KONTROLĖ

20. Kėdainių rajono savivaldybės administracija su bendruomenine organizacija, kuriai skiriamas finansavimas, ne vėliau kaip per 20 kalendorinių dienų nuo Įsakymo priėmimo dienos, pasirašo biudžeto lėšų naudojimo sutartį (toliau – Sutartis). Sutartyje yra nustatomos finansavimo, lėšų naudojimo, atskaitomybės bei atsakomybės sąlygos ir kitos sąlygos. 
21. Skiriamos lėšos negali būti naudojamos kitoms veikloms, kurios nebuvo nurodytos paraiškoje.
22. Jeigu bendruomeninė organizacija atsisako pasirašyti Sutartį ar praleidžia Sutartims pasirašyti nustatytą terminą, Komisija perskirsto lėšas kitoms bendruomeninėms organizacijoms.  
23. Šio Aprašo nustatyta tvarka pasirašytos Sutartys gali būti keičiamos. Keičiant Sutarties sąlygas, pasirašomas papildomas susitarimas, prie kurio prireikus pridedamas patikslintas Sutarties priedas.
24. Rajono savivaldybės biudžeto lėšų panaudojimas pripažįstamas tinkamu, jeigu išlaidos yra tiesiogiai susijusios ir būtinos paraiškoje nurodytoms išlaidoms kompensuoti, realios ir pagrįstos išlaidas įrodančiais dokumentais. 
25. Bendruomeninė organizacija ne vėliau kaip iki einamųjų metų gruodžio 20 dienos pateikia Kėdainių rajono savivaldybės administracijos Apskaitos skyriui Sutartyje nustatytas ataskaitas. 
26.  Nepanaudotos ar netikslingai panaudotas rajono savivaldybės biudžeto lėšos turi būti grąžintos iki einamųjų metų gruodžio 20 dienos Kėdainių rajono savivaldybės administracijai.
27. Rajono savivaldybės biudžeto lėšų panaudojimo kontrolė vykdoma teisės aktų nustatyta tvarka. 

